Meddelelse om indledning af en interimsundersøgelse og en fornyet undersøgelse (som følge af foranstaltningernes udløb) af antidumpingforanstaltningerne vedrørende importen af farvefjernsynsmodtagere med oprindelse i Malaysia, Kina, Sydkorea, Singapore og Thailand

(2000/C 94/02)

Efter offentliggørelsen af en meddelelse om det forestående udløb(1) af gyldigheden af gældende antidumpingforanstaltninger vedrørende importen af farvefjernsynsmodtagere med oprindelse i Malaysia, Kina, Sydkorea, Singapor og Thailand modtog Kommissionen en anmodning om fornyet undersøgelse i henhold til artikel 11, stk. 2, i Rådets forordning (EF) nr. 384/96(2), senest ændret ved forordning (EF) nr. 905/98(3) (i det følgende benævnt "grundforordningen").

1. Anmodning om fornyet undersøgelse

Anmodningen blev indgivet den 22. december 1999 af Producers Of European Televisions in Co-operation (POETIC) (i det følgende benævnt "ansøgeren") på vegne af producenter i Fællesskabet, som tegner sig for en betydelig del af Fællesskabets produktion af farvefjernsynsmodtagere.

2. Vare

Den pågældende vare er farvefjernsynsmodtagere med diagonalmål af billedskærm på over 15,5 cm, også med indbygget radiofonimodtager og/eller ur i samme kabinet, som i øjeblikket klassificeres under KN-kode ex 8528 12 52, 8528 12 54, 8528 12 56, 8528 12 58, ex 8528 12 62 og 8528 12 66. Disse koder anføres blot til orientering.

3. Gældende foranstaltninger

De foranstaltninger, der i øjeblikket finder anvendelse, er en endelig antidumpingtold i form af værditold, som indførtes ved Rådets forordning (EF) nr. 2584/98(4) om ændring af forordning (EF) nr. 710/95(5).

4. Begrundelse for interimsundersøgelsen og den fornyede undersøgelse som følge af foranstaltningernes udløb

Anmodningen er indgivet med den begrundelse, at foranstaltningernes udløb sandsynligvis vil medføre, at der fortsat eller igen vil finde dumping sted med deraf følgende skade for den pågældende erhvervsgren i Fællesskabet, dvs. at den nuværende skadelige dumping vil fortsætte, eller at der sandsynligvis igen vil finde skadelig dumping sted, hvis foranstaltningerne bortfalder.

Ansøgeren har foretaget sin vurdering af den normale værdi på grundlag af priserne på hjemmemarkedet eller den beregnede værdi, som er blevet sammenlignet med eksportpriserne eller de sandsynlige priser ved eksport til Fællesskabet. Hvad angår Kina blev den normale værdi baseret på de faktiske priser eller den beregnede værdi i Polen, Singapore og Tyrkiet.

På dette grundlag hævder ansøgeren, at der fortsat finder betydelig dumping sted, eller at det sandsynligvis vil blive tilfældet, hvis foranstaltningerne bortfalder.

Det påstås, at mængden af og priserne på importen fra nogle af disse lande fortsat har forvoldt EF-erhvervsgrenen skade, især hvad angår de priser, som har haft negative virkninger for erhvervsgrenens situation.

Det anførtes endvidere i anmodningen, at denne situation ville blive drastisk forværret, hvis foranstaltningerne bortfalder. Det hævdes, at genoptagelsen af en betydelig import til skadelige priser vil forårsage yderligere skade, herunder yderligere tab af markedsandele for EF-erhvervsgrenen og en forværring af dens økonomiske situation. Det hævdes endvidere, at sandsynligheden for yderligere skade øges på baggrund af, at disse lande har en stor produktionskapacitet, og at fremstillingen af denne vare let kan flyttes fra sted til sted.

Desuden indeholder anmodningen oplysninger, som viser, at de pågældende markeder og varen selv har gennemgået store forandringer i de seneste par år. På baggrund af disse oplysninger sammen med anmodningens påstande om, at der finder dumping sted med deraf følgende skade, har Kommissionen fastslået, at der også bør foretages en interimsundersøgelse, som både omfatter spørgsmålet om dumping og skade, i henhold til artikel 11, stk. 3, i grundforordningen.

5. Procedure

Kommissionen har efter konsultationer i det rådgivende udvalg fastslået, at der foreligger tilstrækkelige beviser til at begrunde indledningen af en fornyet undersøgelse som følge af foranstaltningernes udløb og en interimsundersøgelse på eget initiativ, og den iværksætter derfor hermed en undersøgelse i henhold til artikel 11, stk. 2, og artikel 11, stk. 3, i grundforordningen.

a) Stikprøver til fastlæggelse af dumping

I betragtning af det tilsyneladende store antal eksporterende producenter af den pågældende vare i disse lande kan Kommissionen i henhold til artikel 17 i grundforordningen anvende stikprøver.

For at sætte Kommissionen i stand til træffe afgørelse om, hvorvidt det er nødvendigt at anvende stikprøver, og i bekræftende fald udtage en stikprøve, anmodes alle eksporterende producenter eller repræsentanter, der optræder på deres vegne, om at give sig til kende over for Kommissionen og indgive følgende oplysninger om deres selskab(er) inden for en frist på 15 dage fra offentliggørelsen af denne meddelelse:

- navn, adresse, e-adresse, telefon- og faxnumre samt kontaktperson

- omsætningen i lokal valuta og de mængder af den pågældende vare, der er solgt til eksport til Fællesskabet i perioden 1. januar til 31. december 1999

- omsætningen i lokal valuta og de mængder af den pågældende vare, der er solgt på hjemmemarkedet i perioden 1. januar til 31. december 1999

- nøjagtig angivelse af selskabets aktiviteter med hensyn til fremstillingen af den pågældende vare

- nøjagtig angivelse af navne og aktiviteter for alle direkte eller indirekte forretningsmæssigt forbundne selskaber (dvs. selskaber med hvilke der er indgået en associering eller en kompensationsaftale), der er involveret i produktion og/eller salg af den pågældende vare (til eksport og/eller på hjemmemarkedet), herunder også forbundne importører i Fællesskabet

- alle andre relevante oplysninger, der vil kunne gøre det lettere for Kommissionen at udtage en stikprøve

- angivelse af, om selskaberne er indforstået med at indgå i stikprøven, hvilket indebærer, at de skal besvare et spørgeskema og være rede til at modtage kontrolbesøg til efterprøvning i deres besvarelser

- hvad angår eksporterende producenter i Kina, angivelse af, om selskabet agter at kræve status som selskab, der arbejder under markedsøkonomiske vilkår jf. punkt 5, litra f), i denne meddelelse.

For at indhente de oplysninger, som Kommissionen anser for nødvendige for at udvælge stikprøven af eksporterende producenter, vil den desuden kontakte myndighederne i de pågældende lande samt de eksportører og eksportørsammenslutninger, som den har kendskab til.

Alle andre parter, som ønsker at indgive relevante oplysninger vedrørende udvælgelsen af stikprøven, anmodes også om at give sig til kende over for Kommissionen og indgive oplysninger inden for en frist på 15 dage fra offentliggørelsen af denne meddelelse.

b) Endelig udvælgelse af stikprøven

Kommissionen agter at udvælge den endelige stikprøve efter at have hørt de berørte parter, som har erklæret sig rede til at indgå i stikprøven.

Selskaber, der indgår i stikprøven, skal besvare et spørgeskema og samarbejde under kontrolbesøget.

Er det ikke muligt at opnå et tilstrækkeligt samarbejde, vil Kommissionen i overensstemmelse med artikel 17, stk. 4, og artikel 18 i grundforordningen træffe afgørelse på grundlag af de foreliggende faktiske oplysninger.

c) Spørgeskemaer

For at indhente de oplysninger, som Kommissionen anser for nødvendige for at gennemføre undersøgelsen, sender den spørgeskemaer til erhvervsgrenen i Fællesskabet og til alle producentsammenslutninger i Fællesskabet, til importører, til alle sammenslutninger af eksporterende producenter og importører, der er nævnt i anmodningen, samt til myndighederne i de pågældende lande.

Der vil imidlertid først blive sendt spørgeskemaer til de eksporterende producenter i de pågældende lande, når den endelige udvælgelse af stikprøverne har fundet sted.

Eksporterende producenter i de pågældende lande, som indgiver anmodning om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal forelægge et behørigt udfyldt spørgeskema inden for den generelle frist, der er fastsat i punkt 7, litra a), i denne meddelelse. Sådanne parter bør imidlertid være klar over, at hvis der anvendes stikprøver i forbindelse med eksporterende producenter, kan Kommissionen beslutte ikke at ville beregne individuelle margener, hvis dette vil blive urimeligt byrdefuldt og hindre en rettidig afslutning af undersøgelsen. Eksporterende producenter, som indgiver anmodning om en individuel margen, og importørerne anmodes om at kontakte Kommissionen omgående for at få oplyst, om de er opført i anmodningen. Hvis dette ikke er tilfældet, bør de snarest muligt og senest 15 dage efter offentliggørelsen af denne meddelelse i De Europæiske Fællesskabers Tidende anmode om en genpart af spørgeskemaet, da alle spørgeskemaer skal være udfyldt inden for den frist, der er fastsat i punkt 7, litra a), i denne meddelelse. Alle anmodninger om spørgeskemaer indgives skriftligt til nedenstående adresse med angivelse af den interesserede parts navn, adresse, e-adresse, telefon-, fax- og/eller telexnummer. Der kan også indgives anmodning om spørgeskema til de nationale myndigheder i de eksporterende lande.

d) Indsamling af oplysninger samt høringer

Alle interesserede parter opfordres herved til at tilkendegive deres synspunkter skriftligt og til at fremlægge dokumentation herfor.

Kommissionen kan endvidere høre interesserede parter, forudsat at de fremsætter skriftlig anmodning herom og godtgør, at der er særlige grunde til, at de bør høres.

e) Valg af tredjeland med markedsøkonomi

I overensstemmelse med artikel 2, stk. 7, i grundforordningen påtænkes det at vælge Singapore som et egnet tredjeland med markedsøkonomi med henblik på at fastsætte den normale værdi for Kina. Parterne i undersøgelsen opfordres herved til at fremsætte bemærkninger til dette valg inden for den særlige frist, der er fastsat i punkt 7, litra b), nedenfor.

f) Status som selskab, der arbejder under markedsøkonomiske vilkår

For de eksporterende producenter i Kina, som hævder og fremlægger tilstrækkelige beviser for, at de arbejder under markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 7, litra b), i grundforordningen. Eksporterende producenter, som har til hensigt at fremsætte behørigt dokumenterede krav, må gøre dette inden for den særlige frist, der er fastsat i punkt 7, litra d), nedenfor. Kommissionen vil sende formularer angående sådanne krav til alle kendte eksporterende producenter af den pågældende vare i Kina, efter at der er udvalgt stikprøver.

6. Fællesskabets interesser

For at sikre, at der kan træffes afgørelse om, hvorvidt det er i modstrid med Fællesskabets interesser at bibeholde nugældende antidumpingforanstaltninger, kan de EF-producenter, der er nævnt i anmodningen, importørerne og deres repræsentative sammenslutninger, repræsentative brugere og forbrugsorganisationer give sig til kende og indgive oplysninger til Kommissionen i overensstemmelse med artikel 21 i grundforordningen, forudsat at de kan dokumentere, at der er en objektiv forbindelse mellem deres erhvervsudøvelse og den pågældende vare inden for den generelle frist, der er fastsat i punkt 7, litra a), i denne meddelelse. Det skal bemærkes, at der kun tages hensyn til oplysninger, der indgives i henhold til nævnte artikel, hvis oplysningerne er behørigt dokumenteret ved indgivelsen heraf.

7. Frister

Alle oplysninger og anmodninger i forbindelse med nedenstående punkter skal indgives skriftligt af de interesserede parter (ikke i elektronisk format, medmindre andet er angivet) og være Kommissionen i hænde inden for de frister, der er anført nedenfor.

a) Generel frist

Interesserede parter må, hvis der i undersøgelsen skal tages hensyn til deres bemærkninger, give sig til kende, fremføre deres synspunkter skriftligt og indgive oplysninger inden for en frist på 40 dage fra offentliggørelsen af denne meddelelse, medmindre andet er anført. Interesserede parter kan også anmode om at blive hørt af Kommissionen inden for samme frist. Denne frist gælder også for alle interesserede parter, som Kommissionen ikke har kendskab til, og det er følgelig i disse parters interesse at rette henvendelse til Kommissionen hurtigst muligt.

b) Særlig frist for valg af tredjeland med markedsøkonomi

Parter i undersøgelsen, som ønsker at fremsætte bemærkninger til forslaget om, at Singapore er et velegnet tredjeland med markedsøkonomi med henblik på at fastsætte den normale værdi for Kina, jf. punkt 5, litra e), bør indgive deres bemærkninger inden for en frist på 10 dage fra offentliggørelsen af denne meddelelse.

c) Særlig frist med hensyn til stikprøven

Alle oplysninger vedrørende udvælgelsen af stikprøven af eksporterende producenter i de pågældende lande bør indgives til Kommissionen inden for en frist på 15 dage fra offentliggørelsen af denne meddelelse, da Kommissionen har til hensigt inden for en frist på 21 dage fra offentliggørelsen af denne meddelelse at høre de berørte parter, der har erklæret sig rede til at indgå stikprøven, vedrørende den endelige udvælgelse heraf.

d) Særlig frist for indgivelse af krav om status som selskab, der arbejder under markedsøkonomiske vilkår

Behørigt dokumenterede krav om status som selskab, der arbejder under markedsøkonomiske vilkår, jf. punkt 5, litra f), skal indgives skriftligt inden for en frist på 21 dage fra udvælgelsen af stikprøven eller inden for en frist, som fastsættes af Kommissionen.

e) Kommissionens adresse

Europa-Kommissionen Generaldirektoratet for Handel

Direktorat C og E

DM 24 - 8/3

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: 21877 COMEU B.

8. Manglende samarbejde

I tilfælde, hvor interesserede parter nægter at give adgang til nødvendige oplysninger eller underlader at meddele sådanne oplysninger inden for nævnte frister eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at interesserede parter har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT C 278 af 1.10.1999, s. 2.

(2) EFT L 56 af 6.3.1996, s. 1.

(3) EFT L 128 af 30.4.1998, s. 18.

(4) EFT L 324 af 2.12.1998, s. 1.

(5) EFT L 73 af 1.4.1995, s. 3.